તમે જોજો, આ ઋતુમાં કુદરતી માખીનો ઉપદ્રવ એકદમ અસહ્ય વધી પડે છે. અને હવે તો તમે સૌ જાણો છો કે માખી એ રોગનું વાહન છે, એમ કહું તો કહી શકાય કે એ હરતો ફરતો રોગ છે. અત્યારે વિશેષ માખી વિશે કહીશ નહિ, પણ માખી બેઠેલી કોઈ ખાદ્ય ચીજ આ સીઝનમાં ખાવી નહિ. આ ઋતુમાં કેટલીયે ખાદ્ય ચીજો વેચાવા નીકળતી હોય છે. ચીજો ગુણમાં સારી હોય, પણ એ બણબણતી માખીઓથી ખરડાયેલી ચીજો ગુણમાં સારી હોય તો શા કામની? અત્યારે આવા બધા રોગોથી બચવા માટે તળાવનાં ડહોળાયેલાં પાણી કે નદીનાં પાણી, વીરડાનાં પાણી પીવાં જોઈએ નહિ. કાયમ વપરાશમાં લેવાતા કૂવાનું પાણી પીવું જોઈએ અને કાં આ સીઝનમાં પાણી ઉકાળીને પીવું જોઈએ. વરસાદની સીઝનમાં બને ત્યાં સુધી વરસાદી પાણીથી પલળવું નહિ. તેની ભેજવાળી હવા પણ ખાવી નહિ. આમ, કપડાં પલળવાની ભીનાશથી કોઈ વખત શરદી તાવ, ન્યુમોનિયા, ઉધરસ, પ્લુરસી, શ્વાસ, ઉધરસ વગેરે દર્દો થાય છે. નાનાં-મોટાં બાળકોને પણ પલળવા દેવાં નહિ. કોઈ વખત પલળવાથી કે આવી ભેજવાળી ઠંડી હવાથી ભરણી થતાં વાર લાગતી નથી. ઘણી બહેનો કાખમાં નાનાં બાળકોને તેડીને ભરવરસાદમાં ચાલી જતી હોય છે. તેમાંથી અર્ધા બાળકો માંદાં પડ્યાં વિના રહેતાં નથી.